劉宗古畫過海壽星
作者：張鎡
朝代：宋

paragraphs: 南極煌煌山川精，輝明淵耀爲天經。
化成仙人渡滄溟，黑風不作魚龍腥。
冉冉風氣如雲停，峩冠曳带從竛竮。
脩髯炯目玉鍊形，神光轉映浮中庭，穹龜坐踞捐輜軿。
遼東令威姓維丁，翔空欲下摇霜翎。
予方厭世爭腐腥，棲心元域全攖寧。
此圖誰將揭素屏，細觀混體通百靈。
誅馘飛毒命門扃，清音透頂聞雷霆。
披蘿重岡斸松苓，我命在我同千齡。